钦定古今图书集成/明伦汇编/官常典/第109卷 > 唐
## 钦定古今图书集成/明伦汇编/官常典/第109卷 > 唐

### 高祖武德元年封隋帝为酅国公诏选用隋蔡王智积等子孙

按《唐书高祖本纪》，武德元年六月乙酉，奉隋帝为酅
国公。诏曰：“近世时运迁革，前代亲族，莫不夷绝。历数
有归，实惟天命，兴亡之效，岂伊人力。前隋蔡王智积
等子孙，皆选用之。”

按杜佑《通典》：“元年五月诏曰：‘革命创制，礼乐变于三
王；修废继绝，德泽崇于二代。其以莒之酅邑奉隋帝
为酅国公，正朔服色，一如旧章’。”

### 太宗贞观二年诏立二王后庙置国官并给廪饩

按：《唐书太宗本纪》：“贞观二年八月辛丑，立二王后庙，
置国官。”

按杜佑《通典》：二年秋八月制曰：“二王之后，礼数宜崇。
寝庙不修，廪饩多阙，非所以追崇先代，式敬国宾。可
令所司，量置国官，营立庙宇。”

### 中宗嗣圣十六年十一月制以周汉之后为二王仍封舜禹成汤之裔为三恪〈即武后永昌元年〉

按：杜佑《通典》云云。

### 神龙元年夏五月戊子复周隋二王后

按：《唐书中宗本纪》云云。

### 元宗天宝七载五月壬午以魏周隋为三恪

按：《唐书元宗本纪》云云。

天宝八载七月。封后魏孝文十代孙元伯明。为韩国
公。以备三恪。

按《唐书元宗本纪》不载。按杜佑《通典》云云。

天宝九载，以商、周、汉为“三恪”，废介酅公。

按《唐书元宗本纪》，天宝九载九月辛卯，以商、周、汉为
三恪。按《王勃传》，“勃谓王者乘土，王世五十数，尽千
年；乘金，王世四十九数九百年；乘水，王世二十数，六
百年；乘木，王世三十数，八百年；乘火，王世二十数。七
百年，天地之常也。自黄帝至汉，五运适周，土复归唐，
唐应继周，汉不可承。周、隋短祚，乃斥晋、魏以降，非真
主”正统，皆五行沴气，遂作唐家千岁历。武后时，李嗣
真请以周、汉为二王后，而废周、隋。中宗复用周、隋。天
宝中太平久，上言者多以诡异进。有崔昌者，采勃旧
说，上《五行应运历》，请承周、汉，废周、隋为闰。右相李林
甫亦赞佑之，集公卿议可否。集贤学士卫包、起居舍
人阎伯玙上表曰：“都堂集议之夕，四星聚于尾，天意
昭然矣。”于是元宗下诏，以唐承汉，黜隋以前帝王，废
介酅公，尊周、汉为二王，后以商为三恪。京城起周武
王、汉高祖庙。授崔昌太子赞善大夫，卫包司虞员外
郎。

天宝十二载，复魏、周、隋为三恪，酅、介二公复旧封
按《唐书元宗本纪》：十二载五月己酉，复魏、周、隋为三
恪。按《王勃传》，“杨国忠为右相，自称隋宗，建议复用
魏为三恪”，周、隋为二王后酅、介二公复旧封。贬崔昌
乌雷尉，卫包夜郎尉，阎伯玙涪川尉。